Diari Oficial de la Generalitat Valenciana


Sumari del DOGV 10270, del 10-12-2024 (2024/13360)

RESOLUCIÓ de 5 de desembre de 2024, per la qual es concedixen assignacions econòmiques extraordinàries per a la creació i posterior manteniment d’aules de capacitació digital en els centres de Formació de Persones Adultes i en els centres de Formació Professional de titularitat de la Conselleria d’Educació, Cultura, Universitats i Ocupació, dins del subprojecte «Creació d’una xarxa de Centres Nacionals de Capacitació Digital», en el marc del Pla de recuperació, transformació i resiliència, finançat per la Unió Europea-Next Generation EU.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10750

Data del DOGV
:   10-12-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/13204

CVE
:   ATRX-Q-7030-46005

Data del document
:   05-12-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Descriptors 

:   * ajuda pública
    * alfabetització digital
    * educació d'adults

El Pla per a la Formació Professional, el creixement econòmic i social, i l’ocupabilitat, derivat de l’Agenda 2030 i els seus Objectius de Desenvolupament Sostenible, que el Govern d’Espanya ha assumit, i impulsat pel Ministeri d’Educació, Formació Professional i Esports, incorpora els plantejaments de comunicacions de la Comissió Europea al Parlament Europeu, al Consell, al Comité Econòmic i Social Europeu i al Comité de les Regions, com ara una nova agenda de capacitats per a Europa: treballar junts per a reforçar el capital humà, l’ocupabilitat i la competitivitat, i de les recomanacions del Parlament Europeu i del Consell de la Unió Europea en matèria de Formació Professional i de competències clau per a l’aprenentatge permanent.

Amb la finalitat de complir l’objectiu del Pla de Formació Professional, el Ministeri d’Educació, Formació Professional i Esports ha definit actuacions, de caràcter estratègic, a les quals s’assignen recursos, entre estes la de crear una xarxa de Centres de Capacitació Digital.

De conformitat amb el Reglament (UE) 2021/241 del Parlament Europeu i del Consell, de 12 de febrer de 2021, pel qual s’establix el Mecanisme de recuperació i resiliència, seran subvencionables a partir de l’1 de febrer de 2020, les mesures dels plans de recuperació i resiliència, que han de ser compatibles amb els reptes i les prioritats pertinents de cada país, determinats en el marc del Semestre Europeu.

El Reglament establix les mesures d’informació, comunicació i publicitat, en particular, indica que els preceptors de fons de la Unió han de fer menció de l’origen del finançament i vetlar per donar-li visibilitat, incloent-hi l’emblema de la Unió i una declaració de finançament adequat que indique «finançat per la Unió Europea-Next Generation EU».

Fruit d’este pla, i per Resolució de 5 de desembre de 2022, de la Secretaria General de Formació Professional, per la qual es publica l’Acord de la Conferència Sectorial d’Educació de 2 de desembre de 2022, pel qual s’aprova la proposta de distribució territorial i els criteris de repartiment dels crèdits gestionats per comunitats autònomes, en l’exercici pressupostari 2022, destinats a la creació d’una xarxa de Centres de Capacitació Digital, en el marc de la Xarxa Nacional de Competències Digitals, dins del component 19, «Pla nacional de competències digitals», del Pla de recuperació, transformació i resiliència (BOE 299, 14.12.2022), la Comunitat Valenciana ha rebut crèdit per import de 3.287.700 euros per a la generació d’aules de capacitació digital, destinats a l’alfabetització digital i formació al llarg de la vida en esta matèria.

Este crèdit, de conformitat amb el que estipulen els articles 42 i 44.b del Reial decret llei 36/2020, de 30 de desembre, pel qual s’aproven mesures urgents per a la modernització de l’Administració pública i per a l’execució del Pla de recuperació, transformació i resiliència, s’ha incorporat com a crèdit romanent als pressupostos per a l’any 2024 de la Generalitat Valenciana.

Així mateix, per Resolució de 21 de juny de la Secretaria General de Formació Professional, per la qual es publica l’Acord de la Conferència Sectorial d’Educació de 7 de juny de 2023, pel qual s’aprova la proposta de distribució territorial i els criteris de repartiment dels crèdits gestionats per comunitats autònomes en l’exercici pressupostari 2023, la Comunitat Valenciana ha rebut crèdit per import de 3.378.922,06 euros per a mantindre en l’exercici pressupostari 2024 i, si és el cas, ampliar la xarxa de Centres de Capacitació Digital destinats a l’alfabetització digital en el marc del component 19 «Pla nacional de competències digitals» del Pla de recuperació, transformació i resiliència (BOE 157, 03.07.2023), en el qual el públic diana de caràcter preferencial són les persones majors de 55 anys.

Estos crèdits estan vinculats al subprojecte C19.I01.P01, «creació d’una xarxa de Centres Nacionals de Capacitació Digital», les fites del qual en l’àmbit estatal són, d’una banda, crear i mantindre per al 31 de desembre de 2024, 1.050 centres de capacitació digital i, d’una altra, formar per al 30 de juny de 2026 en competències digitals un total estimat de 153.000 persones. La Comunitat Valenciana en este repartiment ha assumit el compromís de crear, dins dels terminis de consecució de les fites globals, un mínim de 117 centres de capacitació digital i de formar, almenys, 12.144 persones.

La Formació Professional, que en l’últim període s’ha presentat com un dels àmbits estratègics de les polítiques d’esta conselleria, ha donat mostra de la seua capacitat d’incorporar innovació amb l’agilitat que els sectors productius necessiten i comptant amb el seu suport. Per això, la Formació Professional es mostra ara, també, d’una rellevància essencial com un dels motors del creixement econòmic i social del país, i és una ferramenta clau per a la inserció, la capacitació i l’actualització laboral contínua.

Així mateix, el Pla valencià d’impuls i millora de la Formació Professional té com a objectiu central augmentar el nivell de competències del conjunt de la ciutadania, per mitjà d’un model flexible que afavorisca la cohesió social i que impulse noves capacitats professionals relacionades amb les necessitats dels sectors productius, incentivant un sistema d’avaluació de la formació i millora de la qualitat de la Formació Professional al llarg de tota la vida.

Estos objectius, marcats per les organitzacions i institucions obliguen a implantar un model de gestió de l’educació de Formació Professional des d’una òptica diferent de l’actual, un model que facilite la integració de tota la Formació Professional i que facilite que qualsevol persona es forme al llarg de la vida, que tinga com a objectiu fonamental l’adquisició de competències d’una manera àgil i relacionada amb les necessitats dels sectors productius, com també un seguiment de la qualitat dels resultats. El nou enfocament d’aprenentatge competencial està exigit per la necessitat social de formar persones capaces de fer front i donar resposta als problemes i desafiaments del segle XXI.

En este sentit, els centres públics de Formació de Persones Adultes suposen una xarxa vertebradora de la formació permanent al llarg de la vida, i la digitalització és una competència necessària per a trobar ocupació o millorar l’exercici del lloc de treball, moure’s en la societat moderna i incrementar la productivitat.

Es pretén, per tant, aconseguir, entre altres objectius, la capacitació digital de la ciutadania més vulnerable, incloent entre altres capacitats les que permeten als ciutadans realitzar comunicacions i transaccions segures en línia amb les entitats bancàries, sol·licituds a les administracions públiques, sol·licituds de cita prèvia en els servicis de salut, videoconferències, utilització segura de xats, identificació de phishing, entre altres aspectes, utilitzant els seus propis dispositius electrònics, com a instrument que els capacita per a la seua vida diària i alhora que obri noves oportunitats de formació i aprenentatge incardinant esta primera capacitació digital amb l’oportunitat de progrés a una altra formació més complexa, per als ciutadans que així ho desitgen.

Esta resolució té per objecte concedir als centres que s’indiquen en l’annex I, assignacions econòmiques extraordinàries per a la creació i el manteniment d’aules de capacitació digital en els centres públics de Formació de Persones Adultes i en els centres de Formació Professional de titularitat de la Conselleria d’Educació, Cultura, Universitats i Ocupació.

Vista la proposta de la directora general de Formació Professional i en exercici de les atribucions conferides pel Decret 166/2024, de 12 de novembre, del Consell, d'aprovació del Reglament orgànic i funcional de la Conselleria d'Educació, Cultura, Universitats i Ocupació,

RESOL

*Primer. Objecte i àmbit aplicable*

1. Esta resolució té per objecte concedir als centres públics de Formació de Persones Adultes (d’ara en avant, FPA) i als centres educatius de Formació Professional (d’ara en avant, FP), de titularitat de la Generalitat Valenciana, dependents de la Conselleria d’Educació, Cultura, Universitats i Ocupació, assignacions econòmiques extraordinàries per a generar aules de capacitació digital, dins del Pla nacional de competències digitals en el marc del Pla de recuperació, transformació i resiliència, mesura C19.I01.P01, finançada per la Unió Europea-Next Generation EU.

2. Els objectius que es perseguixen són els següents:

a) Crear una xarxa autonòmica de centres de capacitació digital que s’integre en la xarxa nacional promoguda per l’acció del Ministeri d’Educació, Formació Professional i Esports.

b) Fomentar la cultura digital, augmentant l’oferta de formacions en digitalització.

c) Donar suport a la creació o millora d’aules de digitalització en els centres de la xarxa, mitjançant l’equipament d’estes, millora de les existents i incorporació de recursos digitals interactius.

d) Incorporar aplicacions i llocs web educatius en línia per a estimular la creativitat i el pensament crític.

e) Permetre a la ciutadania formar-se en competències digitals transversals necessàries per a moure’s de manera quotidiana en una societat cada vegada més digitalitzada, en la qual servicis essencials, com ara la banca, l’accés a les administracions públiques o el consum es fa de manera telemàtica.

f) Oferir oportunitats de formació amb independència del lloc de residència o formació prèvia de les persones i facilitar, per tant, un accés a una formació generalitzat compatible amb les obligacions de la ciutadania derivades de diferents condicions personals, laborals o socials.

3. Dins del públic objectiu, cal comptar amb les persones majors de 55 anys amb un nivell baix de qualificació, preferentment. No obstant això, les accions formatives que es duguen a terme en estos centres podran arribar, també, a altres col·lectius de població general, sempre que es troben fora del sistema educatiu i formatiu, i que puguen millorar la seua qualitat de vida a través de l’adquisició de les competències digitals proposades.

*Segon. Finançament i quantia de l’assignació econòmica extraordinària*

1. El finançament de les quantitats assignades als centres públics, amb caràcter de gasto extraordinari de funcionament, s’abonarà a càrrec de l’aplicació pressupostària G01099900GE00000.422M00.22857, fons MR22000022 dels pressupostos de la Generalitat Valenciana per a l’any 2024, per un import total d’1.149.390,30 euros que corresponen al capítol 2 de la Llei 8/2023, de 27 de desembre, de pressupostos de la Generalitat per a l’exercici 2024, per a la creació i el posterior manteniment d’aules de capacitació digital.

2. El compromís de la Comunitat Valenciana és que esta xarxa estiga integrada en el seu territori per un mínim de 117 aules. En el cas d’esta resolució, el nombre de centres que rebrà estes assignacions extraordinàries ascendix a 121. Per consegüent, cada centre rebrà com a màxim la quantitat econòmica de 9.499,09 euros. Els centres beneficiaris s’arrepleguen en l’annex I d’esta resolució.

3. L’import que reba cada centre, d’acord amb el punt 2 d’este article, haurà d’invertir-se per este en la generació d’aules de capacitació digital mitjançant el recurs als elements subvencionables que s’arrepleguen en el resolc sext d’esta resolució.

*Tercer. Entitats beneficiàries*

1. Poden ser beneficiàries d’estes assignacions econòmiques extraordinàries els centres de Formació de Persones Adultes i els centres de Formació Professional. En els dos supòsits s’ha de tractar de centres sostinguts amb fons públics i de titularitat de la Generalitat Valenciana, dependents de la Conselleria d’Educació, Cultura, Universitats i Ocupació.

2. A l’efecte de no incórrer en doble finançament, queda exclosa la participació en el procediment de les entitats que hagen resultat ser beneficiàries d’una de les subvencions concedides directament en el marc del component 19 del Pla de recuperació, transformació i resiliència pel Ministeri d’Educació, Formació Professional i Esports mitjançant el procediment convocat per l’Orde EFP/440/2023, de 24 d’abril, per la qual s’establixen les bases reguladores i es realitza la convocatòria per a l’any 2023, per a la creació d’una xarxa estatal de Centres de Capacitació Digital en entitats locals dins del Pla de recuperació, transformació i resiliència, finançat per la Unió Europea, Next-Generation EU, i resolt per Resolució de la Subdirecció de Planificació i Gestió de la Formació Professional.

3. Els centres beneficiaris han de  manifestar el seu compromís amb els principis del PRTR d’acord amb l’Orde HFP/55/2023, formalitzant el document disponible en l’annex II d’esta resolució.

*Quart. Òrgan instructor*

L’òrgan instructor del procediment regulat en esta resolució és la Direcció General de Formació Professional o la subdirecció en la qual delegue.

*Quint. Inversió de la dotació*

1. Les dotacions econòmiques que es concedisquen s’han de destinar a la creació o el manteniment d’una aula de capacitació digital per centre i poden utilitzar-se en concret per a finançar els gastos següents:

a) Gastos directes en béns i servicis, tramitats mitjançant externalitzacions, que puguen vincular-se indubtablement amb l’actuació, incloent-hi obres d’adaptació no estructurals, connectivitat i equipament del nou centre de capacitació digital creat. Se n’exclouen les inversions en béns d’immobilitzat, que només poden adquirir-se mitjançant contracte d’arrendament.

b) Gastos relacionats amb la formació en competències digitals, que inclouen tant els materials didàctics necessaris, així com els subministraments.

i. Els materials didàctics poden ser, entre altres, recursos educatius digitals, plataformes de col·laboració, continguts educatius en línia, etc.

ii. La formació pot dur-se a terme de manera virtual, sempre que es garantisca una pista d’auditoria suficient, que done garantia que l’activitat s’ha realitzat, per exemple, facilitant a la Direcció General de Formació Professional l’accés a l’URL de la plataforma en la qual estiguen allotjats els cursos i el control d’assistents.

c) Campanyes de sensibilització i plans de comunicació. En este sentit, cal entendre una campanya de sensibilització com una acció amb la qual fer arribar un missatge concret a un públic objectiu per a conscienciar-lo sobre una temàtica; mentres que, d’altra banda, un pla de comunicació abasta una estratègia a mitjà o llarg termini en la qual s’establixen les diferents accions amb què es pretén aconseguir un objectiu comunicatiu, com ara el públic objectiu, els recursos destinats, el cronograma o els canals que s’hi utilitzaran.

d) Obres d’adaptacions d’espais no estructurals, imprescindibles per al bon funcionament de l’aula digital. Es buscarà en la mesura que siga possible que es tracte d’espais escalables, configurables en funció de les necessitats temporals.

2. En els centres de capacitació digital és necessari tindre connectivitat (banda ampla ultra ràpida, wifi, fibra òptica), condicions adequades d’acústica i il·luminació i mobiliari per zones de treball.

3. Els centres de capacitació creats poden disposar dels elements necessaris en funció de les especialitats i famílies professionals, sempre que la seua adquisició no entre en contradicció amb les característiques del gasto subvencionable tal com s’han arreplegat en l’apartat u d’este article.

*Sext. Termini d’execució*

Amb càrrec a les assignacions econòmiques extraordinàries objecte d’esta resolució, poden subvencionar-se aquells gastos que, reunint les característiques indicades en l’apartat u de l’article quint, s'hagen realitzat entre l'1 de gener i el 31 de desembre de 2024.

No obstant això, de manera excepcional i per causes alienes a la voluntat dels centres, es poden executar alguns gastos i pagaments fins al 30 de juny de 2025, amb l’informe previ motivat firmat per qui té la representació legal del centre, sempre que el centre puga justificar almenys l’execució d’un dels gastos elegibles abans del 31 de desembre de 2024.

*Sèptim. Justificació*

1. Atés el caràcter de sobre dotació per gasto extraordinari de funcionament, el centre ha d’especificar els ingressos i gastos que es produïsquen per raó d’esta convocatòria en els documents de control de l’activitat econòmica. Els centres han d’adjuntar la justificació de l’import de l’assignació econòmica concedida al balanç anual que han d’efectuar, d’acord amb el que disposa l’Orde de 18 de maig de 1995, de la Conselleria d’Educació, Cultura i Esport (DOGV 2526, 09.06.1995).

2. L’entitat ha de guardar les factures o documents de valor probatori equivalent amb validesa en el tràfic jurídic mercantil o amb eficàcia administrativa dels gastos efectuats per a posteriors comprovacions de la inversió amb data límit del 30 de juny de 2025.

3. Tant la dotació percebuda pel centre com els gastos a càrrec seu s’han d’inscriure tan prompte com siga possible, des de la data d’efectes, en els apartats corresponents de la gestió econòmica en ITACA i fins al 30 de desembre de 2025.

4. La dotació percebuda pel centre educatiu s’ha d’inscriure en l’apartat d’ingressos de la gestió econòmica d’ITACA, concretament, com a recurs A, recursos procedents de Conselleria, subcompte 013 Extraordinaris, codi 013CD243.

5. Els gastos s’han d’inscriure, així mateix, dins de la gestió econòmica d’ITACA, des de la data d’efectes, en el subcompte justificatiu amb codi 22699CD24 Gastos derivats de la xarxa de centres nacionals de capacitació digital – Component 19.

6. El centre ha d’invertir en la finalitat prevista la totalitat de la quantitat econòmica que se li assigne. En cas que dispose d’un romanent després d’abonar la totalitat de les factures corresponents al programa per al qual es percep la dotació econòmica, s’hauran d’atendre les corresponents instruccions de devolució d’este romanent, segons instruccions emeses per la Direcció General de Formació Professional.

6. La remissió de la documentació comptable justificativa ha de tramitar-se fins al 31 de gener de 2025 per mitjà del procediment que establisca per instrucció la Direcció General de Formació Professional, sense perjuí que s’òbriga un termini extraordinari fins al 30 de juny de 2025 per a enviar la documentació justificativa d’aquells gastos i/o pagaments que no s’hagen pogut executar abans del 31 de desembre de 2024.

7. Així mateix, fins al 31 de gener de 2025 el centre ha de remetre una memòria amb la relació dels gastos realitzats, una breu explicació de la finalitat i activitats a les quals s’ha destinat la dotació, i relacionar tot això amb els objectius específics del programa, que arreplega el resolc primer d’esta resolució. S’ha d’entregar també un certificat que esta memòria ha sigut presentada al consell escolar i al claustre del professorat.

La memòria i la correcta inversió de la dotació poden ser tingudes en compte en la baremació que s’efectue als centres en futures actuacions que programe la conselleria competent en matèria d’educació.

8. Els centres beneficiaris de les ajudes econòmiques han de posar en un lloc visible la placa publicitària que reben de la Direcció General de Formació Professional que ha d’indicar que es tracta de l’actuació «Generació de Centres de Capacitació Digital», finançada pel Ministeri d’Educació, Formació Professional i Esports en el marc del Pla de modernització de la Formació Professional, dins del PRTR mitjançant els fons de la Unió Europea-Next Generation EU.

9. Els centres que resulten seleccionats han de produir i posar a disposició tota la documentació administrativa i de justificació necessària d’acord amb el sistema de gestió dels fons PRTR que preveu l’Orde HFP/1030/2021.

*Octau. Delegació*

Es delega en la persona titular de la Direcció General de Formació Professional la facultat d’adoptar les mesures oportunes per al compliment i l’aplicació d’esta resolució, i també per a resoldre i notificar totes les incidències que es plantegen en la seua interpretació i execució.

*Nové. Informació i difusió*

1. La Direcció General Formació Professional durà a terme, en el marc de la seua competència, les accions convenients per a la informació, difusió i visibilitat del programa.

2. Els equips directius dels centres docents han d’establir les mesures necessàries perquè esta resolució siga coneguda pels membres de la comunitat educativa.

3. Les publicacions impreses o electròniques i notificacions fetes per qualsevol mitjà han de contindre el logo institucional del Ministeri d’Educació, Formació Professional i Esports i el logo de la Unió Europea juntament amb el lema «Unió Europea-Next Generation EU».

4. Així mateix, els centres designats en la concessió han de garantir la visibilitat del finançament de la Unió Europea-Next Generation EU i són responsables de garantir que el destinatari final reconega l’origen del finançament de la Unió Europea-Next Generation EU en el marc del Mecanisme de Recuperació i Resiliència (MRR).

*Dècim. Recurs*

De conformitat amb el que s'establix en els articles 112, 123 i 124 de Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar potestativament recurs de reposició o bé plantejar directament recurs contenciós administratiu en els terminis i davant dels òrgans que s'indiquen a continuació:

a) El recurs de reposició haurà d'interposar-se davant del conseller d'Educació, Cultura, Universitats i Ocupació en el termini d'un mes a comptar de l'endemà de publicar-se.

b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de publicar-se.

*Onzé. Efectes*

Esta resolució produïx efectes a partir de l’endemà de ser publicada en el *Diari Oficial de la Generalitat Valenciana*.

  

València, 5 de desembre de 2024

José Antonio Rovira Jover

Conseller d’Educació, Cultura, Universitats i Ocupació

Esta disposició conté annexos. Consulteu-ne la versió en PDF.